喜元舉歸
作者：葛勝仲
朝代：宋

paragraphs: 溪東作舍已蓋茆，溪西築庵新立棟。
水雲參錯出十里，妙寄方嗟無與共。
忽聞故交還五嶺，聊喜居鄰依二仲。
臺評早歲冠神羊，儒館文華推白鳯。
詔除毎下輙避寵，才術小試已驚衆。
炎荒雖云去國遠，皇華要是爲時用。
故爲懷歸逐我輩，露章求免疲護送。
自言嶠南官不惡，峻峰危嶝頻飛鞚。
挽葛屢上羅浮顛，披雲亦到朱明洞。
看山却憶家林好，夜夜幽棲來旅夢。
而今歸隱寄天放，却憶修途真定痛。
猿鶴相向爲家禽，松菊未荒憐手種。
碧鮮脱籜高遶屋，白墮敷醪香出甕。
從今莫厭數招尋，持鰲共費宫祠俸。